Fem gange i sidste uge måtte livredderne i aktion i livstruende situationer ved de danske strande.

Den brandhede sommer får danskerne til at strømme til landets strande for at få en dukkert i havet, og det giver travlhed hos Trygfondens Kystlivredning.

I sidste uge måtte kystlivreddere således i fem aktioner redde syv personer, der var i livsfare, oplyser Trygfonden i sin ugentlige opgørelse. Siden badesæsonen startede har livredderne indtil videre haft 16 såkaldt røde aktioner, der er er udtryk for en livstruende situation.

- Vi har 25 procent flere livstruende aktioner i 2018 sammenlignet med sidste år, og det skyldes simpelthen vejret, fortæller Anders Myrhøj, der er chef for drift og sekretariat i TrygFonden Kystlivredning, til TV 2 Syd.

I alt blev der i sidste uge gennemført 13.172 aktioner. Tallet dækker udover de fem livreddende aktioner over 720 almindelige førstehjælpsaktioner, 887 forebyggende aktioner samt 11.560 oplysende aktioner.

Livredderne slipper badegæsterne, når ambulanceredderne tager over – og på grund af persondataloven kender vi ikke til de videre forløb. Det eneste, vi ved, er, om de er i live, når de bliver kørt væk af ambulancen. Der er indimellem nogle, som er blevet reddet af livredderne, som kommer ned for at sige tak.

Piger i problemer på SUP

På Balka Strand på Nexø kom tre unge piger torsdag i problemer, da de 300 meter ude i vandet på deres stand up paddleboards – også kaldt SUP'er, hvor man står op og padler på et bræt – ikke kunne komme tilbage på stranden på grund af fralandsvind.

- Livredderne tager båden ud og tager døtrene og deres boards med i båden, mens mor og søn (i kajak, red.) selv kommer tilbage til stranden.

SUP - 'stand up paddling', hvor man står op og padler på et bræt - er blevet en populær vandsport i Danmark. Foto: Armend Nimani / Scanpix Denmark

Efter livredderne forgæves havde søgt efter den ene piges forsvundne pagaj, stødte de på endnu en pige på omkring 10 år, der 100 meter ude i vandet også var i problemer på sit board på grund af fralandsvinden.

- Hun kommer op i båden med boardet og bliver sejlet ind til land, hvor mor venter. Pigen er tydeligt rystet af situationen, oplyser Trygfonden i opgørelsen.

Kitesurfer drev ud fra kysten

Mandag den 16. juli måtte kystlivredderne i aktion for at redde en kitesurfer ved sydstranden i Hvide Sande. Ved 16-tiden opdagede livredderne kitesurferen cirka 400 meter ude i vandet, hvor han havde problemer med at få kiten op og drev ud fra kysten.

- Kitesurferen, som er tysker, er afkølet og træt. Livredderne hjælper ham med at pakke udstyret sammen og sejler ham tilbage på land.

To dage senere på samme kyststrækning – denne gang i Søndervig – kom en 40-årig mand i problemer på en revle og kunne ikke selv komme i land.

- Manden er meget afkræftet og kaster op, fordi han har slugt vand.

Livredderne hjalp ham tilbage til stranden.

Bevidstløse piger i vandkanten

To af de i alt fem livreddende aktioner skete med tre dages mellemrum på Rindby Strand på Fanø – i begge tilfælde var der tale om piger, der besvimede i vandet eller i vandkanten.

Om eftermiddagen den 16. juli kontaktede en turist således livredderne om en pige på omkring 15 år, der lå bevidstløs i vandkanten og med svag vejrtrækning.

Pigen havde forinden cirka 100 meter ude i vandet kontaktet badegæster og fortalt, at hun var svimmel. Hun blev fulgt i land, men besvimede 50 meter fra land og fik hjælp af andre badegæster.

- Hun er blå og kold. Pigen reagerer med spjæt. Hun ryster og har hurtige, krampagtige vejrtrækninger.

Tre dage senere blev livredderne endnu engang kontaktet om en bevidstløs pige, der blev holdt oven vande af to badegæster.

Kender du de fem baderåd?

Travlheden betyder ifølge TV Syd, at livredderne ikke har lige så god tid, som de plejer, til for eksempel at oplyse badegæsterne om de fem baderåd.

De fem baderåd: 1. Lær at svømme

2. Gå aldrig alene i vandet

3. Læs vinden og vandet

4. Lær stranden at kende

5. Slip ikke børnene af syne

- Sidste år løb vi jo næsten efter strandgæsterne for at oplyse dem om baderådene. I år er der behov for, at livredderne har 100 procent fokus på vandet, understreger Anders Myrhøj.

Han opfordrer badegæsterne til at bade mellem livreddernes rød-gule flag, for selvom man som badende kan se livreddertårnet, er det ikke ensbetydende med, at livredderne kan se badende, hvis de befinder sig på den forkerte side af flagene.